Rassie het glo ’skeidsregter-spesialis’ in visierRassie Erasmus. Foto: GB Jordaan. Met die Wêreldbeker-toernooi om die draai soek spanne na slim maniere om ŉ voordeel bó hul teenstanders te kry. Volgens berigte stel Rassie Erasmus, SA Rugby (Saru) se direkteur van rugby, glo daarin belang om ŉ “ ŉ skeidsregter-afrigter” by die Springbokke te betrek. Die 50-jarige afrigter het sy planne tydens ŉ onlangse vergadering in Kaapstad met Saru se uitvoerende komitee bespreek. Daar heers weliswaar nog onduidelikheid oor die presiese omvang van die beoogde afrigterspos, maar daar word verneem dat dit soortgelyk kan wees aan die rol wat Ruan Botha destyds tydens die Wêreldbeker-toernooi in Japan vertolk het. Die prestasie-afrigter het die Springbok-ringkoppe toe met hul diepgaande ontleding van die betrokke wedstrydskeidsregter bygestaan. Dit is immers alombekend dat spanne wat beter by die skeidsregter se interpretasie van die reëls aanpas, ŉ groter kans staan om die wedstryd te wen. Die Springbokke is in Groep B van die komende rugbyskouspel saam met Ierland, Skotland, Tonga en Roemenië ingedeel. Hulle speel op 10 September hul eerste wedstryd teen die Skotte in Marseille. Erasmus het al vantevore met Wêreldrugby oor skeidsregters se hantering van Springbok-wedstryde koppe gestamp. Hy is verlede jaar vir ŉ paar toetse geskors vanweë sy kritiek teen skeidsregters op Twitter en die Wêreldbeker-wenafrigter het hom teen sy kritici verdedig. “Dit is nie ŉ aanval op die skeidsregter nie. Ek dink nie iemand soos Wayne Barnes sal slegte beslissings maak nie – hy is immers die wêreld se beste én mees ervare skeidsregter.” Volgens Erasmus is mense geneig om ŉ stertjie by ŉ storie te las, maar hy het ook bygevoeg dat hulle op hul opinies geregtig is. “Ons het nog altyd ŉ goeie verhouding met ons ondersteuners gehad. En as jy na die twiets kyk, is dit eintlik vir Suid-Afrikaanse ondersteuners om dinge beter te verstaan.” Hy het egter in November “positiewe gesprekke” met Wêreldrugby se Alan Gilpin (uitvoerende hoof) en Phil Davies (direkteur van rugby) gehad. Daar is toe ooreengekom dat verdere dialoog noodsaaklik is om die kommunikasie tussen spanne en wedstrydbeamptes te verbeter. Groep A: Nieu-Seeland, Frankryk, Italië, Uruguay en Namibië Groep B: Suid-Afrika, Ierland, Skotland, Tonga en Roemenië Groep C: Wallis, Australië, Fidji, Georgië en kwalifiserende span Groep D: Engeland, Japan, Argentinië, Samoa en Chili.